Nog twee vas oor R99-debietorder-bedrogspul(Argieffoto: SA Polisie/Facebook) Nog twee mense is aangekeer in verband met die sogenaamde R99-debietorder-bedrogspul waartydens Suid-Afrikaners glo gesamentlik uit nagenoeg R248 miljoen geswendel is. Ravenda Singh (50) en sy seun, Andrew (26), direkteure van ŉ oproepsentrum genaamd Sub User in Durban, is Woensdag in Johannesburg aangekeer. Die twee het hulle aan die Valke se eenheid vir ernstige handelsmisdaad oorgegee en is van bedrog aangekla. Hulle het dieselfde dag nog in die Palm Ridge-handelshof verskyn, waar hulle op borgtog van R30 000 elk vrygelaat is. Die twee se inhegtenisneming volg op dié van Jason Foster (39) en Richard Marsden (51) wat reeds in verband met die beweerde bedrogspul aangekeer is. Foster en Marsden is op borgtog van onderskeidelik R30 000 en R100 000 vrygelaat. Foster is in Februarie by die OR Tambo-lughawe aangekeer, terwyl Marsden by die Kaapstad-lughawe vasgetrek is. Die twee is direkteure van die oproepsentrum Blue Debit en Talent Base. Kapt. Ndivhuwo Mulamo, woordvoerder van die Valke, sê die beskuldigdes is ná ŉ forensiese ondersoek deur die banke met die beweerde bedrogspul verbind. Hulle het glo ŉ bedrieglike bankbetalingstelsel geskep om ongemagtigde debietorders vir die oproepsentrums in te samel. Die Valke se ondersoek het gewys dat die sindikaat glo nagenoeg R248 miljoen van niksvermoedende kliënte ingevorder het, waarna die geld na verskillende bankrekenings oorbetaal is. Genl.maj. Ebrahim Kadwa, provinsiale hoof van die Valke in Gauteng, het die span vir die ondersoekwerk geloof. “Ons het werklik simpatie met die bankkliënte wat slagoffers van die vermeende bedrieërs was,” sê Kadwa. Die Valke het ook ŉ beroep op ander mense wat moontlik slagoffers was, gedoen om na vore te kom sodat die sake ondersoek kan word. Die saak is tot 27 Mei uitgestel.